બાજવાથી રોજ ૫૦ કિમીનું સાયક્લીંગ..પરિણામ ૪ ગોલ્ડ મેડલ
નબળી આર્થિક પરિસ્થિતિ સામે નીલનાા જંગની સોનેરી ગાથા
કોમર્સ ફેકલ્ટીમાં ભણવા માટે દડમજલ પણ અધ્યાપકો હાજર ના રહેતા હોવાથી કંટાળીને કોચીંગ ક્લાસીસનો આશરો લીધો
(પ્રતિનિધિદ્વારા)	વડોદરા,શનિવાર
કોલેજમાં ભણવા માટે મોંઘી દાટ મોટરસાયકલ નહી પરંતુ દ્રઢ ઈચ્છા શક્તિ હોવી જોઈએ.જેનુ ઉદાહરણ છે એમ.એસ.યુનિવર્સીટીની કોમર્સ ફેકલ્ટીનો વિદ્યાર્થી નીલ ઠક્કર.નબળી આર્થિક પરિસ્થિતિના કારણે બાજવાથી રોજ ૫૦ કીલોમીટરની અવરજવર સાયકલ પર કરીને અભ્યાસ કરનારા નીલે આજે એમ.એસ.યુનવિર્સીટીના ૬૦માં પદવીદાન સમારોહમાં ચાર ગોલ્ડ મેડલ મેળવ્યા હતા.
બાજવામાં રહેતા નીલે અત્યાર સુધીમાં પોતાની નબળી આર્થિક પરિસ્થિતિને ક્યારેય અભ્યાસની આડે આવવા દીધી નથી.૧૦મા ધોરણમાં એક તબક્કે ગ્રેસ માર્કથી પાસ થયા બાદ આ વિદ્યાર્થીએ અભ્યાસમાં ઝળહળતો દેખાવ કરવાનો દ્રઢ નિર્ધાર કર્યો હતો.એ બાદ તેણે અત્યાર સુધી પાછુ વાળીને જોયુ નથી.
જોકે કોમર્સ ફેકલ્ટીમાં ગુલ્લેબાજ પ્રાધ્યાપકોનો તેને અનુભવ થઈ ચુક્યો છે.નીલે આજે એક વાતચીતમાં જણાવ્યું હતું કે પ્રથમ વર્ષમાં હું જ્યારે બાજવાથી સાયકલ પર રોજ એમ.એસ.યુનિવર્સીટીમાં અભ્યાસ કરવા માટે આવતો હતો.ફેકલ્ટીમાં લેક્ચર ભરવા માટે જતો ત્યારે ઘણી વખત એવુ બનતુ કે ઓછા વિદ્યાર્થી હોવાના કારણે પ્રાધ્યાપક કહેવડાવી દે કે આજે વર્ગ નહી લેવાય કે પછી પ્રાધ્યાપક આવ્યા જ ના હોય.
આ જ રીતે પ્રથમ વર્ષમાં ઉત્તીર્ણ થયા બાદ મીત્રોએ સલાહ આપી કે કોચીંગ ક્લાસ જોઈન્ટ કરી લે.કોચીંગ ક્લાસના સંચાલકને મેં થોડી ફી એડવાન્સ પેટ ચુકવી ત્યારે જ મારી નબળી આર્થિક પરિસ્થિતિની વાત કરી હતી.એ બાદ બીજા વર્ષમાં જ્યારે હું સમગ્ર ફેકલ્ટીમાં પ્રથમ આવ્યો ત્યારે કોચીંગ ક્લાસના શિક્ષકે મારી તમામ ફી માફ કરી દીધી હતી.એટલુ જ નહી પણ મને અગાઉ લીધેલી રકમ પણ પર આપી હતી.
નીલે કહ્યું હતું કે ત્રીજા વર્ષમાં ફેકલ્ટીમાં ફરી એક વખત પ્રથમ ક્રમ મેળવવાની સાથે ૪ ગોલ્ડ મેડલ મેળવવાની મને જેટલી ખુશી છે તેના કરતા વધારે આનંદ મારા માતા પિતા અને મારી બહેનને થયો છે.
નીલના પિતા જગદીશભાઈએ જણાવ્યું હતું કે મારી આર્થિક પરિસ્થિતિ જાણતો હોવાથી નીલે ક્યારેય મારી પાસે વિશેષ સવલતો માંગી નથી.રોજ ૫૦ કીલોમીટર સાયકલ ચલાવીને જ તેણે આ ગોલ્ડ મેડલ મેળવ્યા છે.મને મારા પુત્ર પર ગર્વ છે.